Mourinho: - Det var et straffespark like stort som Big Ben
Både Cesc Fabregas og manager Jose Mourinho var rasende over at spanjolen fikk gult kort for filming - og ikke straffespark - da han gikk i bakken i andre omgang. - Det er en skandale. Det var ikke et lite straffespark. Det var et straffespark like stort som Big Ben, sier Mourinho i et intervju vist på TV 2. Manchester City kunne komme helt opp i ryggen på Chelsea med seier over Burnley, men benyttet seg ikke av sjansen. 2-0 ble utrolig nok til 2-2 på Etihad.I Sør-England tok overraskelseslaget Southampton fullt fortjent ledelsen etter 17 minutter. Sadio Mané ble spilt fri i bakrom da John Terry opphevde offside-fella. Senegaleseren løp lekende lett fra Chelsea-kapteinen, og lobbet over og til side for Thibaut Courtois. Til tross for et spillemessig overtak resten av omgangen klarte ikke Chelsea å skape en eneste ordentlig målsjanse før Fabregas - som var strålende for London-laget - fant Eden Hazard med en forløsende pasning. Belgieren dro seg innover fra venstrekanten og avsluttet på lekkert vis i det lengste hjørnet. Hazard og Fabregas sto for det meste Chelsea skapte offensivt i denne kampen.I andre omgang styrte Chelsea nesten alt på St. Mary's. I perioder var det omtrent power-play inne på Southamptons banehalvdel, men hjemmelaget forsvarte seg meget godt. Etter 55 minutter ble nok Cesc Fabregas snytt for et straffespark. Matt Target gikk i kroppen på den spanske landslagsspilleren, men dommer Anthony Taylor ga i stedet Fabregas gult kort for filming. - Det var definitivt kontakt. Dommeren hadde ikke sin beste kamp i livet og jeg tror ikke han vil sove godt i natt. Han hadde en fæl kamp, sier Fabregas ifølge BBC. - Mine spillere prøvde å vinne, spesielt i andre omgang, mener manager Jose Mourinho - som hevder at dommerne lar seg påvirke av at andre managere snakker om at Chelsea-spillerne faller lett. - Dette var en klar straffe. Ut av ingenting snakker West Ham-manager Sam Allardyce om at Chelsea-spillerne driver med skuespill. Dommeren byttet ut et straffespark mot et gult kort. I kamp etter kamp prater trenere om at Chelsea-spillerne faller lett. Jeg vil gå til dommeren for å ønske ham et godt nytt år og fortelle at han vil komme til å skamme seg, sier Mourinho.Det var litt symptomatisk for Chelsea denne ettermiddagen da Diego Costa etter 77 minutter mottok ballen innenfor 16-meter, fra en Southampton-spiller, men skled da han kunne vende opp helt alene med Fraser Forster. I sluttminuttene fikk også innbytter Didier Drogba en god mulighet til å sikre seieren på et godt innlegg fra Hazard. Ivorianeren prøvde seg med et spektakulært hælspark, men bommet på ballen. Etter 89 minutter fikk hjemmelagets Morgan Schneiderlin sitt andre gule kort etter å ha felt Fabregas. Likevel klarte ikke Chelsea å utnytte fordelen med en spiller ekstra på banen de siste minuttene. Med seier over Burnley i ettermiddag ville Manchester City kun være ett poeng bak Chelsea i racet om ligatittelen. Til pause ledet City 2-0, men Burnley utlignet to ganger i andre omgang.
(Southampton - Chelsea 1-1) Serieleder Chelsea presset voldsomt på for å sikre seg en ny seier, men tapte to poeng mot Southampton. Etterpå fikk dommeren skylden.